DIRECȚIA BIODIVERSITATE

Nr. înreg.: DB/ 182420/

**REFERAT DE APROBARE**

O prioritate majoră în strategia autorității publice centrale pentru protecția mediului este conservarea durabilă a speciilor de floră și faună sălbatice, în conformitate cu prevederile Directivei Consiliului Europei 92/43/CEE privind conservarea habitatelor naturale şi a speciilor de faună şi floră sălbatică.

Prezentul proiect de ordin acordă derogarea pentru capturarea unor exemplare din specii de pești în baza procedurii de acordare a derogărilor de la măsurile de protecție strictă a speciilor de floră și faună sălbatice, în scopul cercetării științifice.

Derogarea se acordă Fundației “Alex Găvan” în cadrul Campaniei de salvare a aspretelui, prin grantul MBZ Species Conservation Fund, numărul 212527338. Proiectul vizează aspretele în contextul habitatelor și ihtiocenozelor din arealul actual. Studiul interacțiunilor inter-specii presupune identificarea suprapunerii între arealul zglavocului cu cel al aspretelui și identificarea unei potențiale concurențe a celor două specii privind habitatele. Deoarece metodele de colectare a datelor ihtiofaunistice sunt neselective, implicit se vor captura și alte specii decât cea vizată, unele din acestea fiind de interes conservativ.

La baza elaborării prezentului ordin au stat prevederile art.38 alin.(2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările și completările ulterioare, de asemenea și prevederile Ordinului ministrului mediului și al ministrului agriculturii, pădurilor și dezvoltării rurale nr.203/14/2009 privind procedura de stabilire a derogărilor de la măsurile de protecţie a speciilor de floră şi de faună sălbatice.

Derogările se stabilesc de către autoritatea publică centrală pentru protecţia mediului, cu avizul Academiei Române, anual şi ori de câte ori este nevoie, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural.

La stabilirea derogării au fost întrunite cumulativ condițiile prevăzute la art.1 alin.(3) din Procedura de stabilire a derogărilor de la măsurile de protecţie a speciilor de floră şi de faună sălbatice, aprobată prin Ordinul ministrului mediului și al ministrului agriculturii, pădurilor și dezvoltării rurale nr.203/14/2009, respectiv să nu existe o alternativă acceptabilă, iar măsurile derogatorii să nu fie în detrimentul menținerii populației într-o stare de conservare favorabilă.

Ținând cont de cele menționate anterior și având avizul favorabil al Academiei Române, nr.4690/04.05.2022 precum și avizul favorabil al Agenției Naționale pentru Arii Naturale Protejate, nr.115/18.02.2022, s-a elaborat proiectul de Ordin pentru aprobarea derogării în scop științific pentru unele specii de pești.

Având în vedere cele stipulate anterior, propunem spre aprobare prezentul proiect de Ordin.

**Cu stimă,**

**DIRECTOR**

**Daniela DRĂCEA**

Avizat

Director adjunct- Roxana IONESCU

Elaborat: Antonia OPRIȘAN

Consilier, Direcția Biodiversitate